b"\n_START_ARTICLE_\nJuan Antonio de Zaratiegui y Celig\xc3\xbceta\n_START_SECTION_\nPrimera guerra carlina\n_START_PARAGRAPH_\nComen\xc3\xa7\xc3\xa0 la carrera de les armes en classe de voluntari a les ordres del general Quesada en la campanya sostinguda contra el r\xc3\xa8gim constitucional de 1820 a 1823. Des de 1824 fins al 1832 va estar de guarnici\xc3\xb3 com a capit\xc3\xa0 a Madrid, servint en la Inspecci\xc3\xb3 general d'infanteria, a Saragossa i diversos altres punts, tenint la majoria de les vegades com a cap superior al coronel Zumalac\xc3\xa1rregui. Quan el 1833 esclat\xc3\xa0 la guerra civil pass\xc3\xa0 a les files carlistes a les ordres del citat cabdill, en qualitat d'ajudant general, amb l'especial enc\xc3\xa0rrec de redactar els partes oficials, ordes i proclames d'aquest._NEWLINE_Mort Zumalac\xc3\xa1rregui, Zaratiegui continu\xc3\xa0 prestant la seva cooperaci\xc3\xb3 als successors d'aquell, malgrat la injusta prevenci\xc3\xb3 amb qu\xc3\xa8 el miraven. Ascend\xc3\xad r\xc3\xa0pidament en atenci\xc3\xb3 als seus anteriors serveis i prengu\xc3\xa9 part principal en les accions de Puente la Reina i en la Batalla de Mendigorr\xc3\xada. A finals del 1835 fou ascendit a brigadier i se li confi\xc3\xa0 la segona comand\xc3\xa0ncia de Navarra; derrot\xc3\xa0 al general Bernelle a Oteiza, aconsegu\xc3\xad la Gran Creu d'Isabel la Cat\xc3\xb2lica per l'acci\xc3\xb3 d'Arroitz, la creu de l'Orde de Carles III en l'\xc3\xbaltim setge de Bilbao i el faix\xc3\xad de mariscal de camp per la conquesta de la pla\xc3\xa7a fortificada de Larraga, que port\xc3\xa0 a fi amb nom\xc3\xa9s cinc batallons, fent presonera la guarnici\xc3\xb3 i on hi obtingu\xc3\xa9 un quanti\xc3\xb3s bot\xc3\xad. _NEWLINE_Durant algun temps substitu\xc3\xad en la Comand\xc3\xa0ncia general de Navarra el general Francisco Garcia inter\xc3\xad atenia la seva salut, operant sense treva ni descans contra els generals Iribarren, Van Hallen i Conrad, amb tant encert i fortuna, que en entregar el comandament inter\xc3\xad de Navarra els havia for\xc3\xa7at a retirar-se a Pamplona i els carlins eren amos de tota la regi\xc3\xb3.\n_START_SECTION_\nExpedici\xc3\xb3 Zaratiegui\n_START_PARAGRAPH_\nQuan el 1837 sort\xc3\xad Dom Carles amb direcci\xc3\xb3 a la cort en l'expedici\xc3\xb3 reial de la qual tant es prometia i hagu\xc3\xa9 de retornar derrotada despr\xc3\xa9s d'haver arribat a les portes de Madrid, el capit\xc3\xa0 general de les Prov\xc3\xadncies Basques i Navarra Jos\xc3\xa9 Uranga, confer\xc3\xad a Zaratiegui el comandament d'una expedici\xc3\xb3 auxiliar a Castella. L'expedici\xc3\xb3 de Zaratiegui, la m\xc3\xa9s redu\xc3\xafda atenent al nombre de tropes i la m\xc3\xa9s brillant pels seus r\xc3\xa0pids i importants triomfs, sort\xc3\xad de Galbar\xc3\xadn el 20 de juliol de 1837, va v\xc3\xa8ncer a la legi\xc3\xb3 portuguesa a Zanbrana i pass\xc3\xa0 l'Ebre al cap de dos dies per Ireio i Belorado, unint-se en terra castellana a la divisi\xc3\xb3 comanada pel brigadier Goiri havia sortit per la banda de Biscaia amb aquest objecte. Malgrat la persecuci\xc3\xb3 dels generals M\xc3\xa9ndez Vigo, Mir, Aldama, Lorenzo, bar\xc3\xb3 de Carondolet, Azpiroz i Puig Samper, Zaratiegui entr\xc3\xa0 triomfant a Roa i Pe\xc3\xb1afiel, i el 4 d'agost es present\xc3\xa0 davant Seg\xc3\xb2via, on entr\xc3\xa0 per assalt per capitulaci\xc3\xb3 de l'alc\xc3\xa0sser._NEWLINE_A Seg\xc3\xb2via Zaratiegui f\xc3\xa9u encunyar moneda amb el bust del pretendent Carles i amb les armes i pertrets de qu\xc3\xa8 s'apoder\xc3\xa0 all\xc3\xa0 organitz\xc3\xa0 en pocs dies el batall\xc3\xb3 de Ca\xc3\xa7adors de Seg\xc3\xb2via. Poc temps despr\xc3\xa9s d'aquesta brillant conquesta entra a La Granja de Sant Ildefons, a Las Rozas, a 3 lleg\xc3\xbces de Madrid, i t\xc3\xa9 un avantatj\xc3\xb3s enfrontament amb les forces combinades dels generals que venien en la seva persecuci\xc3\xb3; per\xc3\xb2 havent entrat en la capital del regne el general Espartero, el carlista es retir\xc3\xa0 cap al Guadarrama i a Villacast\xc3\xadn f\xc3\xa9u presoner el liberal Aguirre amb quasi tota la seva gent._NEWLINE_Mentre esperava Zaratiegui not\xc3\xadcies dels moviments de l'expedici\xc3\xb3 reial, combat\xc3\xa9 amb \xc3\xa8xit a Abades, entr\xc3\xa0 a Aranda de Duero i Pe\xc3\xb1aranda, va batre M\xc3\xa9ndez Vigo a Nebreda el 28 d'agost, l'endem\xc3\xa0 s'apoder\xc3\xa0 de Salas de los Infantes i seguidament del Burgo de Osma i de Lerma (Burgos), on organitz\xc3\xa0 un altre batall\xc3\xb3 amb les armes recollides; entr\xc3\xa0 a Valladolid, Tordesillas, Due\xc3\xb1as i Medina del Campo; organitzant un altre batall\xc3\xb3 anomenat de Valladolid, i sort\xc3\xad d'aquesta capital cridat inoportunament per Dom Carles, el qual s'anava acostant a Madrid en petites etapes._NEWLINE_Per\xc3\xb2 Zaratiegui reb\xc3\xa9 tard i lluny la reial ordre, i malgrat que aconsegu\xc3\xad efectuar la uni\xc3\xb3, el desconcert regnant en l'expedici\xc3\xb3 reial feu una funesta impressi\xc3\xb3 als seus soldats, malgrat tot i que venia derrotada per les tropes liberals, que ell sol havia derrotat i mantenia a fre, proteg\xc3\xad la retirada de l'ex\xc3\xa8rcit expedicionari vencent el general Lorenzo en el pont d'Aranda. Unit Zaratiegui a les mal ateses tropes de Dom Carles el 20 de setembre assist\xc3\xad a la sagnant acci\xc3\xb3 i derrota dels carlins a Retuerta, i despr\xc3\xa9s d'aquesta es pronunci\xc3\xa0 en retirada amb l'infant Sebasti\xc3\xa0 en direcci\xc3\xb3 a les prov\xc3\xadncies basques. Despr\xc3\xa9s d'aix\xc3\xb2 segu\xc3\xad l'expedici\xc3\xb3 sencera, en estat d'insubordinaci\xc3\xb3 els soldats i descontents els caps de Dom Carles.\n_START_SECTION_\nFinal de la guerra\n_START_PARAGRAPH_\nZaratiegui fou portat a la pres\xc3\xb3 a Z\xc3\xba\xc3\xb1iga i condu\xc3\xaft amb escorta al fort d'Arciniega. Comprovada la seva innoc\xc3\xa8ncia, al ser posat en llibertat, despr\xc3\xa9s d'un any de pres\xc3\xb3, Zaratiegui fou nomenat ajudant de camp de Dom Carles, al costat del qual assist\xc3\xad a les \xc3\xbaltimes operacions i amb ell entr\xc3\xa0 a Fran\xc3\xa7a despr\xc3\xa9s del conveni de Vergara.\n_START_SECTION_\nPostguerra\n_START_PARAGRAPH_\nDurant l'emigraci\xc3\xb3 public\xc3\xa0 la Vida y hechos de don Tom\xc3\xa1s de Zumalac\xc3\xa1rregui (Madrid, i Par\xc3\xads, 1845), que fou model en el seu g\xc3\xa8nere d'obres militars, en les p\xc3\xa0gines del qual fa ressaltar l'enginy del seu volgut general i amic i l'estima que es professaven m\xc3\xbatuament. El 1849, acabada la guerra civil promoguda per Carles Llu\xc3\xads de Borb\xc3\xb3 i de Bragan\xc3\xa7a, successor de Carles V, en la qual no hi va prendre part, torn\xc3\xa0 a Espanya, acollit a l'ampla i generosa amnistia concedida per Isabel II d'Espanya, doncs se li reconeixirien els graus i condecoracions que havia guanyat en el camp carlista._NEWLINE_M\xc3\xa9s tard, la reina l'agraci\xc3\xa0 amb les grans creus d'Isabel la Cat\xc3\xb2lica i Sant Hermenegild, l'ascend\xc3\xad a tinent general el 1868, nomenant-lo director general de la Gu\xc3\xa0rdia Civil, cos al que va saber instaurar l'organitzaci\xc3\xb3 que en altra temps planejava el general Zumalac\xc3\xa1rregui._NEWLINE_Despr\xc3\xa9s del destronament d'Isabel II a conseq\xc3\xbc\xc3\xa8ncia de la Revoluci\xc3\xb3 de Setembre de 1869, malgrat que vell i ple de xacres, Zaratiegui ofer\xc3\xad a Carles la seva espasa i els seus serveis, figurant en el centre militar cat\xc3\xb2lic mon\xc3\xa0rquic de Madrid, que tant treball\xc3\xa0 per l'adveniment al tron de la fam\xc3\xadlia proscrita. Dom Carles li encoman\xc3\xa0 l'al\xc3\xa7ament d'Andalusia, per\xc3\xb2 la manca de salut li imped\xc3\xad realitzar-lo, i mor\xc3\xad poc temps despr\xc3\xa9s sense haver desembeinat novament l'espasa per la causa carlista."